# Superman

Superman ch'est un super-héros ed binde à dessin améritchaine apartenant ach monde imaginaire ed l’Univers DC. Che parsonnage est considéré conme eune icône cultchurelle améritchaine. Il est habituellemint vêtu d'eune combinaison bleue pi rouge moulante, marquée ed sin logo dseur ch' torse, pi d’eune cape rouge.
Créè in marche 1933 pèr ch' scénarisse améritchain Jerry Siegel pi ch' dessinateu canadien Joe Shuster alorse qu’ils habitoétte tous deus à Cleveland, ech parsonnage fut vindu à Detective Comics. Il aparoait pour l'prumière foés dins un Action Comics in join 1938. Ech parsonnage est insuite érpris dins pusieus pièches radiofoniques, émissions ed télévision, films, comic strips pi jus vidéo. Ach vu dech succès pi del notoriété ed ses avintures, Superman est essentiel dins chele créachon d’un ginre prope à chés super-héros.
L’apparinche dech parsonnage est particulièremint iconique : un costume composé d’un justachcors rouge, bleu pi jaune, ed collants pi ed bottes moulantes, d’eune chinture, aveuc eune cape pi dseur ch' torse, ech dessin d’un ‘S’ rouge dseur un écu jaune. Cet écu est maintnant très souvint utilisé pour simboliser ch' personnage.
Chele propriété légale dech parsonnage o té sujette à d'nombeuses controverses. Siegel pi Shuster ont pèr deus foés intenté un prochès pour in récupérer chés droéts.
Superman o popularisé l'arkétipe ed super-héros pi défini ses convincions, il est in éfet ch' prumier parsonnage ed super-héros à avoér té créè. Chés super-héros sont généralemint jugés in fonccion ed leu ressimblance aveuc l'norme établie pèr Superman. Il resse ech super-héros ed bindes à dessins ch' pus vindu ed tos chés timps, pi s'franchise est eune d'chés pus lucratives meume in dehors d'chés bindes à dessins.

## Créachon
### Concepcion

Ech développemint ed Superman comminche in 1933. Jerry Siegel pi Joe Shuster ont 17 ans pi sont camarades ed clache dins eune école à Cleveland in Ohio. In jinvier, Siegel écrit eune histoère courte, illustrée pèr Shuster, intitulée Ech Rènne dech Superman, eq Siegel publie dins sin fanzine, Scienche Ficcion. Ech protagonisse est un vagabond nommé Bill Dunn qui obtint grache à eune drogue espérimintale d'chés dons ed télépatie, ed manipulacion mintale pi ed clairvoyance. Il s'in sert pour satisfoaire ses capriches pi gagner ed l'argint. Il finit chepindant pèr chés perde, pi érdvint un vagabond anonime pi honteux. Conme chés vintes dech fanzine ed Siegel n'sont pos satisfaisantes, chés deus amis comminchétte à foaire d'chés bindes à dessins, envisageant ed dvenir d'chés auteus ed binde à dessin professionnels, pisque chelles publiées dins d'chés jornaus sont pus lucratives eq chés pulps (chés comics n'existoétte pos in 1933). Chele qualité dech dessin n'est pos primordiale, che qui rind che créniau pus accessibe pour Shuster. Siegel s'rind alors compte eq Superman srait pus rintabe conme parsonnage ed binde à dessin s'il étoait un héros, in voyant eq chés bindes à dessins dont chés protagonisses sont d'chés criminels, conme Fu Manchu, ont dech mal à trover leu public si on chés compare à chés protagonisses héroïques conme Tarzan. Alors, ils réinvintétte Superman in héros. Érprenant l'histoère aveuc Bill Dunn, ils imaginent un scientifique sins scrupules qui transforme un umain ordinaire in dseuronme. Chepindant ach liu d'avoér d'chés percepcions estrasinsorielles, ech sujet développe eune forche dseurumaine pi eune résistinche à chés bales.
In moai 1933, Siegel pi Shuster découvétte un live comics intitulé Detective Dan, publié pèr Humor Publishing,. Il s'agit ed l'un d'chés prumiers comics qui contienne d'chés histoères originales. Auparavant, chés comics n'étoaiette eq d'chés colleccions ed strips ed jornaus réimprimés. Humor Publishing présinte donc eune alternative à chés jornaus, qui à che stade n' s'intéressette pos à chés talints ed Siegel pi Shuster. Cheus-chi préparette un comics intitulé The Superman pi ch' présintette à chés patrons ed Humor Publishing conme eximpe ed leu travail. Humor Publishing simbe intéressé pèr Superman, moais l'sochiété s'retire dech marché d'chés comics sins conclure un accord.
Chés rejets s'accumulette, pi Siegel conclut qu'il li faut un artisse pus connu pour intéresser chés éditeus. Quand il informe Shuster qu'il cherche à l'rimplacher, Shuster réagit in brûlant leu live rejeté ed Superman. Il n'épargne eq l'couverture dech live conme cadeau pour Siegel ; ch'est tot che qui resse dech prumier prototipe ed Superman.
Siegel sollicite divers artisses, pi in 1934 Russell Keaton li répond. Keaton habite à Chicago pi travaille conme artisse dseur l'binde à dessin Buck Rogers. Il produit neuf bindes basées dseur un script ed Siegel. In aperçoét ichi l'progression dech parsonnage vers eune version pus conmune à chelle d'innui : dins un futur lointain, alorse eq l' Tière est dseur ch' point ed morir à cose ed « vieillesse », ech dernier onme invoé sin fiu bébé dins ch' passé à l'an 1935, où ch' bébé est adopté pèr Sam pi Molly Kent. Ils li donnette ech nom ed « Clark ». L'infant montre eune forche dseurumaine pi eune piau impénétrabe, pi ses parints adoptifs li apprennette qu'il doét s' servir ed ses pouvoérs pour ch' bin ed l'umanité.
Chés sindicats ed jornaus n' s'intéressette tojors pos à Superman. Keaton abandonne ch' projet, pi Siegel s'réconcilie aveuc Shuster. Ils continuette à développer Superman. Clark dvint jornalisse qui prétind ète lâche conme déguisemint. Lois Lane est conchue à che stade. Al est attirée pèr Superman, n' sachant pos eq ch'est Clark.
In 1935, Siegel pi Shuster sont imbauchés pèr Malcolm Wheeler-Nicholson, ech propriétoaire ed National Allied Publications, eune moaison d'édichon ed magazines BD. Siegel pi Shuster produisette d'chés BD ed détective pi d'avinture pour Wheeler-Nicholson. Chelui-chi montre sin intérêt pour publier Superman, moais Siegel pi Shuster érfusette parche eq Wheeler-Nicholson géroait mal sin intreprise. In 1937, Wheeler-Nicholson déclare l' faillite pi vind sin intreprise à ses partenaires, Harry Donenfeld pi Jack Liebowitz. Donenfeld pi Liebowitz proposette ed publier Superman dins un nouviau magazine ed BD d'antologie qui sra intitulé Action Comics, moais à condicion eq Siegel pi Shuster érnoncette à leus droéts d'auteu. À che stade, Siegel pi Shuster n'croient pus eq Superman deviendra un succès, alorse ils l' vindette à Donenfeld pi Liebowitz pour 130 $ (l'équivalint ed 2 400 $ innui). Ainsi ils verront infin leu parsonnage publié.

### Action Comics

In 1937, Sheldon Mayer qui travaille aveuc Max Gaines, ch' créateu dech comic book, amon l'éditeu McClure Syndicate, parle à che dernier dech projet ed strip ed Siegel pi Shuster. Max Gaines accepte ed jter un coup d'œil à che Superman pi, convaincu pèr Mayer, décide d'aïuder chés deus auteus. Il leu suggère ed érdécouper leu projet pour l'adapter ach format comic book pi présinte chés paches à Harry Donenfeld, un d'chés patrons ed National Allied Publications. Chelui-chi n'est pos convaincu pèr l'série, moais foait confianche à Gaines pi prind l'série pour ch' nouviau comic book qu'il lanche in avri 1938, pi qui s'intitule Action Comics. Ech succès est immédiat pi Superman éclipse chés autes séries publiées dins che comic book.

## Sources d'inspiracion
### Sources érvindiquées

Siegel po Shuster ont trové leu inspiracion dins chés histoères ed scienche-ficcion obin d'avinture dins chés pulps, dins lesquels figuroette d'chés parsonnages qui possédoette d'estraordinoaires capacités fisiques conme l'invisibilité obin chele forche dseurumaine. Parmi cheus-chi in trove John Carter, créè pèr Edgar Rice Burroughs. Carter est un umain qui s'trove pèr circonstances étranges dseur Marche, dousqu' chele gravité inférieure ech rind pus fort eq chés Martiens.
Ach début dech XX$^e$ sièke, à chés Étots-Unis, ch' mot « superman » est courammint utilisé pour décrire d'chés onmes à chés capacités prodigieuses, ech pus souvint chés politichiens obin chés atlètes. Ech terme aparoait auchi dins d'chés pulps, conme dins d'chés histoères dech héros Doc Savage, qui est parfoés décrit conme « un superman ».
Ech parsonnage ed Clark Kent fut in partie inspiré pèr ch' comédien burlesque Harold Lloyd. Chelui-chi portoait ed grindes lunettes d'écaille pi incarnoait souvint d'chés parsonnages dous pi timides qui s'loaissent abuser avint ed s'retourner finalemint contre leus persécuteus aveuc eune férocité dseurprenante. Shuster, qui fut li auchi timide pi porteu ed lunettes, trouvoait chés parsonnages ed Lloyd simpatiques. Kent est jornalisse pisque Siegel s'imaginoait dvenir jornalisse li-meume un jor. Ech triangle amoureus intre Loïs, Clark, pi Superman est inspiré pèr chés difficultés ed Siegel aveuc chés filles.

### Sources possibes

In dehors dech nom, Siegel pi Shuster ont tiré ed leus lectures d'chés idées qui se sont mélingées pour former Superman. Ainchi Doc Savage, ech héros ed pulps créè pèr Lester Dent, dont ch' prénom est Clark pi qui est surnommé « l'onme ed bronze », est eune source d'inspiracion tout conme Zorro, Tarzan, pi Flash Gordon dessiné pèr Alex Raymond.
Si Superman est eune créachon originale, ses créateus se sont inspirés, pus o moins consciemmint, ed nombeuses euves existantes. Ech nom meume dech héros est eune traduccion ed Übermensch tiré ed Ainchi parloait Zarathoustra ed Friedrich Nietzsche. Chepindant, Siegel pi Shuster n' l'ont jamoais mincionné in interview.
Étint tos deus issues ed familles érfugiées juives pi ayant vécu l’antisémitisme, chés experiences ed discriminacion ed Siegel pi Shuster ont probabemint jué un role dins chele créachon ed Superman. In tant qu’immigrés dins eune situacion mondiale précoaire, che n’est pos étonnant qu’ils s' sont imaginés un monde ed héros surpuissants.

## Disputes d'chés droéts d'auteu

Superman fut l'eune d'chés franchises médiatiques chés pus rintabes dech XX$^e$ sièke, moais ses créateus (Jerry Siegel pi Joe Shuster) n'avoette pos droét à d'chés erdevances ni ach controle créatif, pisqu'ils avoette ernoncé à leus droéts d'auteu, n'ayant pos prévu che succès spectaculaire. Néanmoins, durint chés innées 1940, ils sont bin païés pèr raport à leus confrères : in 1942, ils ont tos deus gagné 63 776,46 $ ( 998 000$ ajusté) quand ch' salaire moïen d'un imployé ed DC Comics atteignoait 1 880 $.
Siegel écrit l'plupart d'chés BD d'chés lives pi dech jornal dousqu'à che qu'il soét recruté pèr l'armée in 1943, après quoé sin travail est confié à d'chés nègres litéroaires. Alorse qu'il sert à Hawaï, Detective Comics lanche eune version ed Superman infant intitulée Superboy. Cela rind Siegel furieu, car DC Comics l'o publiée sins sin acord. Siegel est licincié in 1946, pi l'innée suivinte il poursuit DC Comics pour chés droéts d'auteu ed Superboy pi Superman. Ech juge déclare eq ch' contrat d'marche 1938 est valide, in conséquinche Superman appartint à DC Comics, moais Superboy est eune créachon distincte qui appartint à Siegel.
Chele déclaracion ed divorce ed Siegel suggère qu'il o tiré 29 000 $ dech règlemint après avoér payé ses frais légaux, pi Shuster o peut-ète tiré un montant similoaire. In tot cos, Siegel pi Shuster sont rinvoyés. Ils continuette à foaire d'chés BD insimbe, moais sins rinconter ch' meume succès qu'aveuc Superman. DC Comics éringage Siegel conme scénarisse in 1957, moais Shuster demeure sins imploé, à cose ed s'cécité.
In 1969, Siegel pi Shuster tentent à nouviau ed érclamer leus droéts d'auteu in s' servant d'eune provision del loé ed 1909 (ech « Copyright Act of 1909 ») qui permet à un auteu ed « érnouveler » ses droéts 25 ans après s'créachon. Moais ch' juge déclare eq Siegel pi Shuster ont transféré leus droéts ed érnouvellemint à Detective Comics in 1938.
Siegel est d'nouviau rinvoyé. In 1975, Siegel pi pusieus autes artisses pi auteus ed BD lanchette eune campagne publique pour eune meilleure récompinse d'chés créateus ed BD. Warner Brothers accepte ed payer eune pinsion annuelle pi d'autes bénéfices pi ed chiter leus noms dins totes futures produccions ed Superman in échinge d'un érnonchemint définitif à leus droéts d'auteu.
Shuster meurt in 1992. DC Comics offre à chés éritiers ed Shuster eune borse in échinge ed leu érnonchemint à contester leu controle ed Superman, che qu'ils acceptette pour pusieus innées.
Siegel meurt in 1996. Ses éritiers tintette ed érprinde chés droéts d'auteu ed Superman in s' servant d'eune érseve dins chele loé ed 1976 pour terminer chele cession ed ches droéts. DC Comics offre à chés éritiers pusieus milions ed dollars pi eune borse annuelle ed 500 000 $ in échinge del garde d'chés droéts d'auteus ed Superman. In octobe 2001, chés éritiers ed Siegel acceptette l'offre.
Ch'est à che momint eq Marc Toberoff, un avocat spécialisé dins ch' showbiz, s'présinte à chés éritiers ed Siegel pi Shuster aveuc eune offre pus intéressante : il mettra in litige chés droéts d'auteu ed Superman si chés éritiers chés cèdette à s'prope intreprise ed films, Pacific Pictures, tot in échinge pour d'chés érdevances supérieures. Ils acceptette. Chés éritiers ed Siegel annulette leu acord aveuc DC Comics pi, in 2004, ils l'poursuivette in justiche pour chés droéts ed Superman pi Superboy. In 2008, ch' juge statue in faveur d'chés Siegel. DC Comics foait apel ed cette décision pi ch' juge d'apel statue in faveur ed DC Comics, jugeant eq leu acord in octobe 2001 est obligatoére. In 2003, chés éritiers ed Shuster annulette leu prope acord aveuc DC Comics, moais DC Comics chés poursuit in justiche in 2010 pi ch' juge statue eq leu acord in 1992 leu interdit d'annuler chés droéts ed DC Comics ed publier Superman.
Superman intrero dins ch' domaine public in 2033, moais ceci n' s'applique qu'à l'version ed Superman qui aparoait dins Action Comics #1 (1938).

## Historique ed publicacion

Edpuis 1938, Superman est resté un parsonnage dseurpuissant définseu d'chés jusses coses. Chepindant, pusieus étapes dins s' longue carrière sont à distinguer. L'histoère ed Superman dseur ch' papier connoait pusieus versions ed 1938 à innui, auteus pi dessinateus confondus. Chaque novèle version érprind d'chés élémints ed ses prédécesseurs, moais apporte auchi sin lot ed nouviautés pi d'originalité : chele réunion ed l'insimble o assuré ch' succès del léginde ed Superman. Il faut y ajouter chés films, chés dessins animés pi chés séries : tos apportette leu prope vision.

### Chés prumières innées

Dins un prumier timps, Superman est un super-héros dins un monde normal. Il n'o pos incore d'ennemis à s'mesure pi ses avintures l'amènette à combatte chés maus d'un monde simblabe à chelui dech lecteu. Progressivemint, chepindant, Siegel pi Shuster créette d'chés génies dech mal conme l'Ultra-humanite in 1939 o Lex Luthor in 1940. Dins ch' meume timps ils mettette ach point tot l'univers intourant ch' super-héros : chés origines kryptoniennes, l'idintité secrète ed Clark Kent, chele ville ed Metropolis, ch' parsonnage féminin ed Lois Lane, etc. Chés lecteus n'retrouvette pos che ptit monde uniquemint dins chés paches d'Action Comics moais auchi edpuis l' 16 jinvier 1939 dins un comic strip pi à partir ed l'étè 1939, dins un comic book à sin nom.
Il franchit l'Atlantike à chele meume période. In Franche, ch'est dins l'revue Avintures qu'il arive in 1939, dsous ch' nom ed « Yordi », ech directeu del publicacion craignant eq Superman n'fasse référinche à l'idéologie nazie. Chés avintures dech parsonnage sont égalemint publiées in Bergike, dins ch' magazine Spirou (n°9), qui change égalemint ch' nom dech héros : il sra « Marc, l'Hercule modérne ».

### L'ache d'or d'chés comics

Tière-II o té créèe à l'fin d'chés innées 1960, pi étoait cinsée ète ch' monde dins lquel chés prumières histoères ed Superman sont cinsées s'ète déroulées. Ch'est donc un Superman pus âgé qui y vit, dont ch' nom kryptonien est Kal-L (ech prumier nom imployé pour désinner Superman, l'ortografe Kal-El étint adoptée pus tardivemint).
Kal-L étoait ch' fiu ed Jor-L pi Lora (apelés dseur l'Tière I Jor-El pi Lara-El). Sin père l’invoya dseur Tière pour ch' sauver ed l'esplosion qui menaçait Krypton, s'planète natale ; l'infant fut trové pèr John (nommé dseur chele Tière I Jonathan) pi Martha Kent qui l' érbaptisèrette « Clark ». Clark fut mis dins un orfelinat à Smallville, pour eune durée pus o moins longue, dousqu'à che eq chés Kent décidette ed l'adopter. Après leu mort, Clark s’in alla vive à Metropolis pour chercher un imploé conme jornalisse ach Daily Planet, moais s'candidature fut rejetée. Il décida ed suive l’histoére d'Evelyn Curry, condamnée à mort pour meurte. Kal-L découvrit qu’ale étoait innochinte, pi dsous l’idintité ed Superman, il arrêta chele vraie coupabe, sauvant chele vie d'Evelyn. Cela fit ed li eune chélébité nacionale in tant eq Superman pi Clark fut accepté conme jornalisse ach Daily Planet.
Il est ch' seul super-héros à visage découvert pi pourtant non erconnu (pèr ses proches pi ses ennemis) grache à sin apparinche banale ainchi qu'un d'chés reporters chés pus appréciés. Superman aida à fonder chele Sochiété ed Justiche pi in dvint un mimbre onoroaire. Il finit pèr s'marier aveuc chele Lois Lane ed Tière-II. Pindant leu voïache ed noces, ale essaya ed li coper chés cavieus, pi lorsque chés cisiaus s'cassèrette, ale prit conscienche del véritabe idintité ed sin mari moais ernouvela ses veus matrimoniaus parche qu'ale l'aimoait. Sin mari dvint auchi ch' rédacteu in kief dech Daily Planet.

### L'ache d'argint

Alorse eq chés comics ed super-héros perdette leus lecteus pi cessette d'ète publiés, cheus ed Superman, conme cheus ed Batman o Wonder Woman continuette à ète distribués.
Dins chés innées 1950 ch' directeu del publicacion d'chés comics mettant in schène Superman, Mort Weisinger, deminde ach scénarisse Otto Binder, qui dins chés innées 1940 écrivoait chés histoéres ed Captain Marvel, ech pus importint concurrint ed Superman, pour Fawcett Comics ed dvenir ch' scénariste princhipal ed l'onme d'achié. Binder, passionné pèr chele scienche-ficcion développe cet aspect dins chés avintures ed Superman. Binder pi chés artisses qui travaillette aveuc li introduisette dins l'univers dech héros pusieus élémints qui deviennette réguliers conme chele forteresse del solitude, chele kryptonite rouche moais auchi d'chés super-vilains conme Brainiac o l'idée d'avintures imaginoaires. Pèr ailleurs, Weisinger est ch' prumier à ajouter à chés comics eune pache dédiée ach courrier d'chés lecteus pi à deminder à cheus-chi che qu'ils voudroétte voér dins chés paches dech comics. Ch'est ainchi qu'il répond à pusieus proposicions ed lecteuses ed voér un équivalint féminin ed Superman in créant Supergirl. Ch'est Otto Binder, ech créateu dech parsonnage ed Mary Marvel, version féminine ed Captain Marvel, qui schénarise l'arivée del cousine ed Superman dins Action Comics 252 daté d'moai 1959. À partir ed 1956, comminche eune novèle période, chelle ed l'ache d'argint d'chés comics. Pour chés super-héros conme Superman, leus avintures s' suivette pi rin n'marque ch' passache d'eune époque à l'aute. Chepindant, chés critiques qui s' sont pinchés dseur chés comics ont établi eq l'ache d'argint pour Superman comminchoait in join 1958 aveuc l'avinture intitulée The Super-Key to Fort Superman.

### Superboy

Tière-I o té créèe ach début d'chés innées 1960, pi étoait cinsée ète ch' monde dins lquel chés histoères ed Superman ed l'ache d'Argint (pi in tant eq Superboy) sont cinsées s'ète déroulées. Ch'est donc un Superman pus jonne qui y vit, dont ch' nom kryptonien est Kal-El.
Superboy étoait à l’origine simplemint Kal-El infant pi étoait essintiellemint traité conme eune version junior ed Superman. In éfet, Superboy portoait ch' costume ed Superman pi sin alter ego Clark Kent portoait d'chés lunettes conme déguisemint pour sin idintité chivile. Ech parsonnage fut créè sins chele permission d'chés créateus ed Superman, Jerry Siegel pi Joe Shuster, che qui contribua à approfondir un fossé déjà grindissant intre eus pi l’éditeu, DC Comics.
Superboy, aparu pour l'prumière foés dins More Fun Comics #101 (1944), déménagea insuite dins Adventure Comics. In 1949, Superboy eut droét à sin prope comic-book. Ch’est à che momint eq chés parsonnages secondaires s'développèrette autour dech héros. Chés seuls parsonnages majeus à aparoaite durint chés prumières innées étoétte Jonathan pi Martha (o « Ma pi Pa ») Kent. À partir ed Superboy #2, chés avintures ed Superboy s'déroulèrette à Smallville, Étots-Unis. Chertains d'chés ennemis ed Superman, conme chés vilains del Zone Fantôme, firent leus prumières aparicions dins chés histoères ed Superboy, pi d’autes (conme Mr Mxyztplk) aparurette dins d'chés versions pus jonnes.

## Princhipales histoères dins ch' cade d'chés séries régulières

* Chele Mort ed Superman, suivi ed Un monde sins Superman pi Ech Ertour ed Superman (1992-1993).
DC Comics o annonché lorse del Jornée dech Coming Out nacionale, lindi 11 d'octobe, eq ch' nouviau Superman est bisexuel pi comminchero eune relacion aveuc un onme dins ch' prochain numéro ed "Superman: Son of Kal-El".

### Mini-séries pi séries dérivées

* Kingdom Come, mini-série ed Mark Waid pi Alex Ross, s'déroulant dins ch' futur dousqu' un Superman qui s'est retiré doét ervnir pour foaire fache à eune novèle généracion ed héros belliqueux.
* Superman: Red Son (2003) : pi si chele capsule dech Kal-El d'avint Crisis étoait tombée in URSS ? Cette ukronie à l'intérieur ed l'univers Superman permet ed conclure ed manière ironique dseur chés loyens intre Lex Luthor pi Superman.
* Superman: Birthright (2003-2004) : raconte chés prumières innées ed erporter ed Clark Kent, pi sin arivée à Metropolis fache à sin anchien ami Lex Luthor qui veut profiter del teknolodjie ed Krypton. Cette série o té lanchée grache ach succès ed Smallville, pi constitue chele quatième origine dech personnage ed Superman (après chelles ed 1938, 1944 pi ed 1986). Publiée in Franche pèr Semic dins chele revue omonime, pi dins chele ervue minsuelle Superman ed Panini pi in librairie pèr Urban Comics.
* Superman: Secret Identity (Idintité secrète), mini-série qui raconte dsous chele pleume ed Kurt Busiek pi ch' pinciau ed Stuart Immonen l'histoère d'un jonne onme baptisé Clark Kent qui s'découve chés pouvoérs ed Superman. Publiée in Franche pèr Semic in librairies, pi continuée pèr Panini.
* Superman: End of Century (Fin ed sièke) one-shot schénarisé pi pint pèr Stuart Immonen, eune avinture ed Superman confronté à chés histoères ed famille pi ed magie ed Lex Luthor pi sin ex-feume, alorse eq chés festivités dech nouviau milénoaire approchette. Publiée in Franche pèr Semic in librairies.

## Pouvoérs, capachitès pi costumes

Superman est auchi apelé « l'onme d'achié » (The Man of Steel) pi « l'onme ed dmain » (The Man of Tomorrow). « L'onme ed fer » est auchi imployé parfoés dins chertains textes VF, moais il s'agit d'eune erreur ed traduccion parche eq che nom désinne un aute héros ed comics (il s'agiroait alorse d'Iron Man, littéralemint « onme ed fer », un super-héros Marvel sins raport aveuc Superman).

### Pouvoérs

Eune partie d'chés pouvoérs ed Superman li sont conférés pèr ch' Solel jaune del Tière dont il absorbe chés radiacions, che qui li donne pèr eximpe eune super-vision obin incore eune super-ouïe, pi auchi pèr ch' foait eq s'constitucion est adaptée à chele gravité ed Krypton, très supérieure à chelle del Tière, che qui li permet ed voler. Tot Kryptonien esposé à note Solel peut acquérir chés meumes pouvoérs (Superman in o combatu).
Chés pouvoérs ed Superman ont considérabemint varié edpuis s'créachon in 1938, époque à laquelle il étoait grandmint moins puissant eq chele plupart ed ses versions ultérieures. Il possédoait seulemint super-forche, invulnérabilité (induranche) pi super-vitesse à un degré relativemint limité ; il n'voloait pos moais foaisoait ed très grinds bonds intre d'chés blocs d'immeubes. Tos ses autes super-pouvoérs étoette alorse inconnus pi il tiroait s'forche uniquemint del différinche ed gravitacion intre chele Tière pi Krypton, et pi non pos dech Solel jaune. L'étindue pi l'intinsité d'chés pouvoérs ed Superman n'sont pos clairemint définies pi peuvette varier considérabemint chelon chés besoins ed l'histoère, meume si ses pouvoérs ed base (vol, super-forche, super-vitesse, invulnérabilité, super-souffle, diverses visions (termique, rayon X, micro/télescopique, super-ouïe) restette globalemint chés meumes ; d'autes pouvoérs n'aparoaissette qu'ocasionnellemint pi n'sont pos unanimemint considérés conme foaisant partie d'chés pouvoérs ed Superman.
Superman est actuellemint doté :
* d'eune super-forche qui ch' rind capabe d'esploéts fisiques divers, dousqu'à déplacher d'chés planètes dins chertaines intrigues. S'forche fisique n'o pos ed limites bin définies pi resse très variabe chelon chés intrigues : in peut ch' voér grimacer dsous l'éfort in arrêtant un train moais auchi détourner un gros astéroïde in queques secondes sins montrer ch' moinde sinne ed fatigue ;
* d'eune super-vitesse qui li permet ed s'déplacher, ed courir, ed réagir, ed réfléchir, ed nager, ed voler pi foaire un tas d'autes taches à d'chés vitesses estraordinoaires. Sin hiper-activité cérébrale li permet ed troaiter chés informacions sinsorielles si rapidemint qu'il voét ch' monde tourner ach ralinti lorsqu'il utilise es super-vitesse, pratique pour attraper obin esquiver chés bales. On évalue eq Superman peut ach sol excéder chele vitesse dech son pi dins chés airs ateinde voére dépasser chele vitesse del leumière. Es vitesse resse néanmoins inférieure à chelle ed Flash ;
* d'eune super-induranche grache à laquelle il peut s'déplacher o voler pindant eune longue période sins jamoais ète épuisé. Il n'o pos besoin ed minger, ni ed boére, ni ed dormir, il peut resser indéfinimint dsous l'iau o dins chés airs. In roaison ed s'capacitè pulmonoaire presque infinie, il peut garder sin soufe très longtimps sins jamoais avoér besoin ed s'arrêter (dins chertaines histoères il o bsoin ed réserves d'oxigène pour aler dins l'espache) ;
* d'eune super-résistinche proche ed l'invulnérabilité due à es structure moléculoaire estrèmemint dinse, qui rind s'piau quasi-impénétrabe, pi à eune aura bio-électrique indestructibe ed 3 mm d'époaisseur qui ch' protège, ainchi que tot che qui l'intoure conme sin costume, d'chés bales, d'chés météorites obin d'chés autes tipes ed forches estrèmes. Chele résistinche fisique ed Superman est très grinde moais ses limites sont floues : elle varie grandmint chelon chés histoères ;
* d'eune super-vision qui inclut :
** eune vision télescopique qui li permet ed zoomer dseur eune chose o un objet lointain in particulier. Ainchi, il est capabe ed voér à d'chés miliers ed kilomètes aveuc eune grinde précision,
** eune vision microscopique qui li donne chele capacitè de zoomer dseur d'chés choses, d'chés objets estrèmemint infimes in dessous dech niviau atomique invisibes à l'œil umain pi détecter chés pus ptits indiches aveuc eune bone netteté,
** eune vision à rayons X li donnant chele capacitè ed voér à travers chés objets solides, chés cors pi n'importe quoé d'aute excepté ch' plomb dont il peut y ajuster chele profondeur. Il peut combiner s'vision à rayons X aveuc s'vision télescopique obin microscopique. Cette capacitè nécessite grandmint d'concintracion,
** eune vision termique qui li permet d'atomiser, ed brûler o ed chauffer eune cibe aveuc ses ius. Il peut controler aveuc eune estrème précision chele longueur, chele largeur pi l'intinsité ed ses rayons ;
* d'eune super-ouïe li procurant d'chés oreilles ultrasinsibes grache auxquelles il intind pusieus conversacions simultanémint dins un rayon ed pusieus chintaines ed miliers ed kilomètes ed distince aveuc précision, pi peut erpérer chés bruits chés moins distinguabes. Il peut s'conchintrer dseur d'chés sons spécifiques tels qu'eune alerte à l'bombe. Il intind meume chés fréquinches sonores auxquelles chés umains sont insinsibes. Il est auchi capabe d'intinde d'chés bruits dseur d'autes planètes séparées del Tière ed pusieus milions ed kilomètes ;
* d'un super-odorat grache auquel il peut sintir chés moindes parfums o odeurs eq chés ètes umains normaus n'peuvette normalemint sintir à eune pus grinde distanche ; il peut pèr eximpe savoér s'il y o eune bombe dseur ch' point d'esploser. Sin odorat est comparabe à chelui ed chertains animaus ayant un meilleu odorat eq chés umains, conme chés kiens ;
* d'un super-soufe li permettant d'inhaler o d'exhaler ed très importintes quantités ed gas aveuc eune puissanche dévastatrice dépassant chelle del pire d'chés tornades, pouvant éteinde un incindie o déplacher d'chés parsonnes pi meume ed lourds objets conme d'chés voétures. Il peut égalemint soufer o aspirer dech gas dins chés invironnemints désoxigénés ;
** d'un soufe réfrigérant li permettant ed congeler d'chés cibes o d'chés parsonnes à d'chés timpératures très froédes pi à transformer ed l'iau in glache ;
* d'eune super-mémoére li permettant ed s' souvenir ed tot che qui li est arivé ach cours ed s'vie pi che meume lorsqu'il étoait infant aveuc précision pi dins chés moindes détails. Il s' souvient ed tot che qu'il o vu, intindu pi lu dins s'vie. Cela li permet égalemint ed parler totes chés langues aveuc eune aisance déconcertante, ed chés erconnoaite, pi d'assimiler très vite chelles qu'il n'connoait pos, meume chés langues mortes ;
* d'eune super-intérligince li permettant ed posséder un quotient intelectuel bin au-delà dech génie. Cela li permet ed réaliser pi ed foaire d'chés opéracions ultra-complexes simultanémint pi d'exécuter grandmint ed taches à l'foés ;
* d'eune super-agilité obin super-dextérité grache à laquelle il est grandmint pus agile pi mobile aveuc tot che qu'il peut foaire, eq che soét foaire dech vélo, juer ach fotbale o ach basket, courir à d'chés vitesses estraordinoaires o lancher d'chés objets. Ceci améliore pèr conséquint ses erflexes pi sin timps ed réaccion. Il peut exécuter d'chés mouvemints o d'chés accions consécutives, préchises pi aveuc exactitude. Il peut foaire d'chés sots o d'chés bonds grandmint pus loin pi biaucoup pus préchis ;
* d'un facteu ed djérison qui li donne chele capachitè ed djérir o ed érgénérer ses blessures, dégâts fisiques, maladies o ploaies chés pus graves très rapidemint ed fachon presque instantanée bin qu'il soét fisiquement quasi invulnérabe ;
* d'eune longévité due à sin facteu ed djérison. Ses chellules s'régénèrette à l’infini, donc il n'vieillit pos.
* del capachitè ed voler li permettant ed défier chés loés del gravité pi ed pouvoér ainchi léviter, planer o incore voler à s'guise.
À l'origine Superman n'vole pos. Moais dins chés innées 50, lorsque ch' prumier dessin animé Superman est créè à chele télévision améritchaine, chés dessinateus ont dech mal à animer ch' parsonnage lorsqu'il bondit. Ils demindette alorse l'autorisacion à l'éditeu ed Superman, DC Comics, ed li ajouter un nouviau super-pouvoér : chele possibilité ed voler. Conme ch' super-héros est immobile lorsqu'il vole, ch'est autant d'éforts in moins pour chés auteus dech dessin anim. Aveuc ch' timps, che pouvoér bin pratique vo permette d'invoyer ch' super-héros à l'aute bout dech monde pi del galacsie quasi-instantanémint.
À l'origine, Superman avoait ch' pouvoér ed controler ses muscles fachiaus pi prinde chés troaits d'un aute.
Superman est auchi un bon combattant ach cors à cors, introainé pèr Wildcat, Mongul, Wonder Woman pi Batman et pi moaitrisant deus arts martiaux kryptoniens.

### Points faibes

Ech princhipal point faibe ed Superman est chele kryptonite, fragmint radioactif del planète Krypton arivé aveuc li dseur Tière. Al exisse in différintes couleus. Chés deus pus courintes sont l'verte, chele pus conmune, qui affaibit Superman pi chele rouche qui o d'chés éfets variabes à chaque foés pouvant parfoés ète loufoques (aichi s'barbe peut s'mette à pousser d'eune fachon irraisonnée). Chés autes tipes ed kryptonite sont chele blanke, chele bleue, chele noére, chele dorée, chele cristal, chele kryptonite-joyau, l'X-Kryptonite, l'inti-kryptonite, chele kryptonite rose. Ech plomb protège Superman d'chés éfets del kryptonite.
* Superman est égalemint vulnérabe à chele magie, moais pos pus qu'un onme ordinoaire.
* Il perd ses super-pouvoérs lorsqu'il est dsous chés radiacions d'un solel rouche, ed meume lorsqu'il resse trop longtimps copé del source ed ses pouvoérs, ech Solel jaune. Il dvint alorse auchi vulnérabe qu'un onme ordinoaire.
* Lorsque ed fortes érupcions dech solel jaune terrien arivette, chés pouvoérs ed Superman deviennette auchi incontrolabes eq dsous l'éfet del kryptonite rouche.
* Il n'peut pos résister à d'chés décharges électriques à heute tinsion : si ales tuoette un umain, ales li feroette perde connaissinche. Chés faibes décharges n'li font rin.
* Superman est égalemint perturbé pi vulnérabe l'jor ed sin anniversaire kryptonien. Chele fète chélébrée à l'origine totes chés sis innées kryptoniennes s'traduit amon li pèr d'chés dépressions pi eune perte ed controle ed ses pouvoérs.
* D'autes ètes d’origine kryptonienne (o aparintés) sont capabes ed l'blesser, voére ed l'tuer, car ils possèdette d'chés pouvoérs comparabes dsous l'éfet d'un solel jaune. In peut ainchi chiter intre autes : chés Kryptoniens ach sins strict, ch'est-à-dire chés individus del meume espèche eq Superman (conme ch' Général Zod) ; d'autes créatures originoaires ed Krypton (conme Doomsday) ; o divers ètes créès artificiellemint à partir ed matériel génétique kryptonien, souvint chelui ed Superman (conme Bizarro, obin l'Onme Nucléoaire ed Superman 4).

### Costumes

Ech costume est tissé pèr chele mère ed Clark, Martha Kent. Ech simbole dseur ch' torse ed Superman forme un S, moais dins l'histoère, il est cinsé ète un simbole kryptonien del moaison d'chés El moais auchi sinnifiant « espoér ». Che simbole o habituellemint un fond jaune, moais il o quequefoés té rimplaché pèr un fond noér quand Superman portoait ch' deuil. Dins un épisode del série Smallville, eune cuirasse d'Alexandre ech Grand arbore ch' triangle inversé muni in sin milieu d'un serpint, or cette cuirasse est utilisée pour chés batailes d'Alexandre. Superman o auchi eune chinquantaine ed costumes qui ont chacun leu prope spécificité.

## Intourache
### Famile pi amis

Ses parints adoptifs, Jonathan pi Martha Kent, aparoaissette pour l'prumière foés dins ch' prumier numéro ed Action Comics, créè pèr Jerry Siegel pi Joe Shuster. Ch'est Martha Kent qui conçoit ch' costume ed Superman. Ses parints sont présints dins ed nombreus comics ed Superman. Ils aparoaissette égalemint dins ed nombeuses adaptacions chinématografiques pi télévisées.
Kal-El o eune cousine, Kara Zor-El, alias Supergirl qui est égalemint invoyée dseur Tière. Alorse eq Clark Kent est adulte, un aute infant kryptonien arive del meume manière, Superman l'adopte pi l'prénomme Chris Kent.
Dins s'ville terrienne natale, Superman o pour meilleu ami d'infance Pete Ross pi sin prumier anmour est Lana Lang. Chele série télévisée Smallville introduit eune aute amie d'infance aveuc Chloe Sullivan.
Dseur sin liu ed travail, ech Daily Planet, Clark Kent fréquinte ch' rédacteu in kief Perry White, ch' fotografe Jimmy Olsen, chele jornalisse Cat Grant pi surtout s'collègue, chele jornalisse Lois Lane, qui dvint s'feume.
Kal-El fréquinte régulièremint chés autes mimbres del Justice League, in particulier Batman qui in dépit ed conflits parfoés très violints dvint l'un ed ses meilleus alliés pi amis.
L' 11 pi 12 d'octobe 2021, DC Comics annonche eq ch' fiu ed Superman, nommé Jon Lane Kent, assumera s'bisexualité in tombant amoureus d'un onme. Dins cette novèle série ed Superman intitulée « Fieu ed Kal-El », Jon Kent est un super-héros à chés préoccupacions différintes ed chelles d'sin père car il est très impliqué contre chés injustiches sochiales, ch' dérèglemint climatique o chele crise d'chés réfugiés, l'éditeu souhaitant s'adapter à l'évolucion d'chés sochiétés pi d'chés mœurs.

### Super-animaus

Durint l'période dousqu' Mort Weisinger est éditeu in kief ed DC Comics, chés animaus sont pus eq d'simpes animaus ed compagnie, che sont d'chés héros. Chés auteus s'inspirette del conkète spaciale dousqu' d'chés animaus conme l' kienne Laïka pi chés chimpanzés Ham, pi Enos sont invoyés dins l'espache avint chés ètes umains. Dins chés comics, Jor-El effectue d'chés tests dseur d'chés animaus pour chele fusée qui doét conduire sin fiu dseur Tière.
Krypto ech super-kien aparoait dins l'histoère The Super-Dog from Krypton ch' numéro 210 d'Adventure Comics d'moai 1955. Durint chés innées soixante, In tant eq foaire-valoér, Krypto foait régulièremint partie d'chés avintures ed Superboy pi parfoés ed chelles ed Superman. Il est l'héros princhipal ed chertaines bindes à dessins ainchi eq del série animée Krypto ech superkien dousqu' aparoait égalemint Ace, ech kien ed Bruce Wayne / Batman.
Beppo ech super-sinche aparoait dins l'histoère The Super-Monkey from Krypton! dins Superboy #76 d'octobe 1959. Il arive pusieus innées après Kal-El. Peu ed comics li sont consacrés.

### Ennemis

Superman mène eune lute sins fin contre ed très nombreus adversaires, qu'il s'agisse ed Lex Luthor, qui déteste ech dseuronme incarné dins Superman, ed criminels à superpouvoérs conme Metallo, ech Parasite o Livewire, o incore d'estratérestes conme Brainiac, ech Général Zod o Darkseid, qui désirette conquérir l'Tière.

## Bibliografie sélective
### US

* Adventures of Superman (1987-1998)
* Superman: Man of Tomorrow (1995-1998)
* Superman: The Man of Steel, 1991-1998 (#1-135 numéros)
* Superman Vol. 2, 1987, +220 numéros
* The Superman Family, 1974-1982, (+200 numéros)
* Superman's Supacomic, 1959,+200 numéros
* Superman's Pal, Jimmy Olsen, 1954
* Superboy, 1949, +130 numéros
* World's Finest Com, 1941, +300 numéros
* Superman Vol. 1, 1939, +450 numéros
* Action Comics, 1938, +1000 numéros

## Adaptacions à d'autes médias
### Pièche radiofonique

In 1940 Superman dvint ech héros d'eune série radiofonique intarprétée pèr Bud Collyer dins ch' role princhipal. Cette série est diffusée dousqu'in 1951.

### Roman

In 1942, chés avintures ed Superman sont adaptées dsous l'forme d'un roman intitulé The Adventures of Superman (novel) écrit pèr George Lowther pi ilustré pèr Joe Shuster pi sin studio.

### Comédie musicale

In 1966, Superman est l'héros d'eune comédie musicale intitulée It's a Bird... It's a Plane... It's Superman (litt. Ch'est un osieu, ch'est un avion, ch'est Superman) écrite pi composée pèr Lee Adams pi Charles Strouse aveuc eune mise in schène ed Harold Prince. Il s'agit del prumière comédie musicale mettant in schène un super-héros.

### Chinéma
#### Serials

* 1948 : Superman, serial in 15 épisodes réalisé pèr Spencer Gordon Bennett pi Thomas Car, intarprété pèr Kirk Alyn pi Noel Neill.
* 1950 : Atom Man vs. Superman, serial in quinze parties intarprété pèr Kirk Alyn, Noel Neill pi Lyle Talbot. Mason Alan Dinehart est Clark infant, pi Ralph Hodges est sin incarnacion adolescinte.

#### Film (1951)

* 1951 : Superman pi chés Nains ed l'infer (Superman and the Mole Men), film intarprété pèr George Reeves pi Phyllis Coates. Jeffrey Silver incarne chele version ado.

#### Tétralogie (1978-1987)

Christopher Reeve y incarne ech parsonnage ed Superman à quate érprises :
* Superman (1978) ; In peut auchi voiér Lee Quigley qui jue Clark infant, Aaron Smolinski un peu pus vieux, pi Jeff East (voés foaite pèr Christopher Reeve) pour chele version adolescinte.
* Superman 2 (1980) ;
* Superman 3 (1983) ;
* Superman 4 (1987).
* Superman 2: The Richard Donner Cut (2006, sorti directemint in vidéo) ; étint impossibe d'effectuer d'chés reshoots, il est utilisé d'chés ‘cut’ d’origine pi meume d'chés screen tests intre Christopher Reeve pi Margot Kidder (tournés aveuc Richard Donner avint ed s'foaire évincer) pour compléter ch' montage aveuc d'chés séquinches issues del version ed Richard Lester (Superman 2 ed 1980). In note ch' retour ed Marlon Brando.

#### Projet abandonné

* Superman Lives, un projet datant ed 1997 qui auroait té réalisé pèr Tim Burton et pi dont ch' role princhipal auroait té tenu pèr Nicolas Cage.

#### Reboot (2006)

* Superman Returns (2006), suite ed Superman 2. Brandon Routh incarne à sin tour ch' parsonnage ed Superman. Stephan Bender o incarné chele version adolescinte.

#### Univers chinématografique DC (2013-2023)

* Man of Steel est sorti l' 14 ed join 2013 à chés Étots-Unis pi l' 19 ed join 2013 in Franche aveuc l'acteu inglés Henry Cavill dins ch' role-tite. Ech film est réalisé pèr Zack Snyder (Watchmen : Chés Gardiens, 300, Sucker Punch) pi produit pèr Christopher Nolan (trilogie The Dark Knight). Che film, annonché pèr DC Comics dès 2010, est un érnouviau total del franchise pi devoait ète ch' prumier d'eune trilogie. Il y o auchi d'autes versions dech parsonnage incarné pèr Cooper Timberline (9 ans) pi Dylan Sprayberry (13 ans).
* Batman v Superman : L'Aube del justiche, initialemint prévu pour 2015, est sorti l' 25 d'marche 2016 à chés Étots-Unis (l' 23 d'marche 2016 in Franche). Il met ed nouviau in schène Henry Cavill dins ch' role-tite. Cette foés-chi il est confronté à Batman qui est intarprété pèr Ben Affleck. Che second opus ed l'onme d'achié pose chés prumières pierres ed Chele Ligue d'chés Justichiers.
* Justice League sorti in 2017. Il met ed nouviau in schène Henry Cavill dins ch' role-tite.
* Zack Snyder's Justice League sorti in 2021. Il met ed nouviau in schène Henry Cavill dins ch' role-tite.
* Black Adam sorti in 2022. Henry Cavill foait un caméo dins ch' film.
* Pour ch' film The Flash, sorti in 2023, aparoaissette pusieus Superman : Nicolas Cage, Christopher Reeve, Henry Cavill pi George Reeves.

#### DC Universe (2025-)

Un novel univers chinématografique débute insuite in 2025. Ech prumier chapite, Chapter 1 - Gods and Monsters, débutera aveuc Superman écrit pi réalisé pèr James Gunn et pi prévu in 2025.
* Superman ed James Gunn, incarné pèr David Corenswet

#### Film documintoaire

* Look, Up in the Sky: The Amazing Story of Superman (2006)

### Films pi séries télévisées d'animacions

* Eune RCA CT-100, chele prumière télévision couleu commercialisé vindu à 4 400 eximploaires à partir d'avri 1954, aveuc ech générique d'un dessin animé Superman.Ed 1941 à 1942, Superman est l'héros d'eune série ed courts-métrages d'animacion réalisée pèr chés Studios Fleischer, pi projetés in avint-programme dins chés chinémas à chés Étots-Unis. Ches films contribuoette parfoés à chele propagande liée à chele Seconde Djérre mondiale. Il y combat l'ennemi japoné, moais auchi d'chés savants fous à Metropolis.
* Ed 1973 à 1986 Superman foait partie del série télévisée d'animacion Le Plein de super produite pèr Hanna-Barbera pi diffusée pèr ch' résiau améritchain ABC.
* In 1988 sort un dessin animé in 13 épisodes simplemint apelé Superman.
* À partir ed 1996, Superman aparoait dins d'chés dessins animés dech DC Animated Universe in tant eq seul héros (dins Superman, l'Ange ed Metropolis, Superman : L'onme ed dmain) o à chés cotés d'autes super-héros ed l'éditeu DC (dins Chele Ligue d'chés justichiers) tels eq Batman, Green Lantern, Wonder Woman, Flash, etc.
* The Batman : il aparoait o chele fin del saison 4 pi dvint important dins chertains épisodes del saison 5.
* Il o foait d'chés aparicions dins Krypto ech superkien.
* À partir ed 2006, in l'értrouve in parsonnage princhipal dins Chele Léginde d'chés super-héros.
* In l'voét auchi dins pusieus épisodes ed Batman : L'Allianche d'chés héros.
* Infin in 2010, il aparoait dins ch' dessin animé Chele Ligue d'chés justichiers : Novèle Généracion.
* Dins un épisode del série Private Snafu apelé Snafuperman, ech héros reçoit chés pouvoérs ed Superman.
* Teen Titans Go!
* DC Super Friends
* Justice League Accion
* Superman aparoait dins chele série d'animacion pour adulte Harley Quinn dins laquelle l'acteu James Wolk li prète s'voés.
* DC Super Hero Girls (série télévisée)
* Injustice
* Justice Society: World War II

### Séries télévisées

* Chés Avintures ed Superman (1952-1958). Chele série télévisée d'chés innées 1950 montroait chés avintures ed l'onme d'achié dins un aspect proche ed chelui del BD del meume époque. Ech parsonnage princhipal étoait intarprété pèr George Reeves.
* Dins Superboy (1988-1992), John Haymes Newton jue ch' role ed Clark Kent ed 1988 à 1989, pi Gerard Christopher ed 1989 à 1992. Il y eut auchi Aaron Schnett qui incarne un Superman ed troés ans pus vieux dins un épisode, pi Ron Ely incarnoait eune version pus vieille d'un univers alternatif dins un épisode.
* Loïs pi Clark : Chés Novèles Avintures ed Superman (1993-1997). Cette série est chintrée dseur chele relacion intre Clark Kent (Dean Cain) pi Lois Lane (Teri Hatcher) à partir ed l'ingagemint dech prumier ach Daily Planet d'Metropolis. Dins cette meume série, chele date dech 17 d'moai 1966 est indiquée pèr ech père adoptif dech héros conme étint chelle ed l'arivée dseur Tière ed superman-infant.
* Dins Smallville (2001-2011), Tom Welling jue ch' role ed Clark Kent. Chele jeunesse ed Superman est racontée dins chele série qui suscite pusieus controverses. Al mélinge efficacemint chés deus origines ed Superman (ainchi eq chele BD Superboy d'chés innées 1940) tot in y ajoutant d'chés élémints nouviaus conchernant chele mitologie kryptonienne, ainchi eq d'chés parsonnages inédits. D'chés parsonnages tels eq l'Archer Vert, Supergirl, Aquaman obin incore Impulse aparoaissette dins queques épisodes.
* Krypton (2018-2019) : Superman n'aparoait pos dins chele série moais al értrache l'histoère ed ses anchètes.
* Dins chés séries ed l'Arrowverse :
** Supergirl (edpuis 2016) : Chele série, qui est chintrée dseur s'cousine, montre dins l'prumière saison d'chés aparicions furtives ed Superman (incarné pèr eune doublure, Kevin Caliber pour ch' pilote, pi in imaches ed sintèse). In l'voét uniquemint ed dos obin à conte-jor pi ils n'communiquette insimbe eq pèr messaches. Dès chele deusième saison, ch' parsonnage comminche à foaire ed véritabe aparicion dins chele série, intarprété pèr Tyler Hoechlin.
** In pus ed Tyler Hoechlin, Brandon Routh érprind ech Superman qu'il intarpréteroait dins Superman Returns dins un arc inspiré ed Kingdom Come pour ch' crossover Crisis On Infinite Earths. Tom Welling reprind égalemint ch' role dech Clark Kent ed Smallville pour ch' crossover.
* Superman & Lois (2021-) : Tyler Hoechlin jue ch' role ed Clark Kent/Superman pi Bitsie Tulloch jue ch' role ed Lois Lane. Chele série raconte chés avintures ed Clark Kent/Superman pi Lois Lane dins leu vie professionnelle agitée pi leu vie familiale in tant eq jonnes parints.

### Jus vidéo
#### Jus Superman

* 1978 : Superman (Atari 2600)
* 1985 : Superman: The Game (Acorn Electron, Amstrad CPC, Atari 400/800/XL/XE, BBC Micro, Commodore 16/Plus/4, Commodore 64, ZX Spectrum)
* 1988 : Superman: The Man of Steel (Amstrad CPC, Commodore 64, Atari ST, Commodore Amiga).
* 1988 : Superman (NES)
* 1988 : Superman (borne d'arcade ed Taito Corporation).
* 1993 : The Man of Steel (Master System), ressortit in 2002 dseur Xbox.
* 1994 : The Death and Return of Superman (Mega Drive pi Super Nintendo).
* 1999 : Superman (Nintendo 64).
* 2002 : Superman: Shadow of Apokolips (PlayStation 2), ressortit in 2003 dseur GameCube.
* 2003 : Superman: Countdown to Apokolips (Game Boy Advance)
* 2006 : Superman Returns, ech ju adapté dech film (Xbox 360, PlayStation 2, Xbox, PlayStation Portable pi Nintendo DS).
* 2006 : Superman Returns: Chele Forteresse ed Solitude (Game Boy Advance)

#### Jus aveuc chele Ligue ed justiche d'Anmérike

* 1995 : Justice League Task Force (Mega Drive et Super Nintendo)
* 2002 : Justice League: Injustice for All (Game Boy Advance)
* 2003 : Justice League: Chronicles (Game Boy Advance)
* 2006 : Justice League Heroes, Héros del Ligue d'chés Justichiers (PlayStation 2, Xbox, Nintendo DS, PlayStation Portable pi Game Boy Advance)

#### Jus aveuc d'autes parsonnages

* 2008 : Mortal Kombat vs. DC Universe à chés cotés ed nombreus parsonnages ed l'Univers DC fache à chés parsonnages del saga ed ju vidéo Mortal Kombat
* 2011 : DC Universe Online
* 2012 : Lego Batman 2: DC Super Heroes
* 2013 : Injustice : Chés dieus sont parmi nos
* 2014 : Lego Batman 3 : Au-delà d'Gotham
* 2015 : Lego Dimensions
* 2017 : Injustice 2
* 2018 : Lego DC Super-Vilain
* 2021 : Fortnite Battle Royale

#### Jus aveuc Superman conme parsonnage non-jouabe

* 2006 : Justice League Heroes: The Flash, mettant in schène Flash qui peut apeler Superman pi d'autes mimbres del Ligue ed justiche d'Anmérike pour l'aider.
* 2024 : Suicide Squad: Kill The Justice League

### Éscultchure

In 2017, l'artisse franchoés Léo Caillard créè eune éscultchure dech busse ed Superman, in résine pi poude ed marbe, dseur ch' modèle d'chés busses escultchtés ed l'Antitchitè clachique. Il o obtenu pour cela l'autorisacion del moaison d'édicion. Cette euve est esposée in 2019 ach musée Saint-Raymond, musée d'chés Antiques d'Toulouse dins ch' cade ed l'esposicion timporaire Age of Classics ! L'Antiquité dins chele cultchure pop. Chele muséografie espose che busse pi cheus ed Wonder Woman et pi ed Captain America (créès dins chele meume forme) à coté ed chelui d' Marc-Aurèle cuirassé.

## Vidéotèque

* Les Héros de l'animation, Lobster Films, 2016, Coffret DVD Les Pionniers de l'Animation

## Études

Ed nombeuses études portent dseur Superman, sin impact pi sin role simboliques à chés Étots-Unis pi dins ch' resse dech monde. Umberto Eco, pèr eximpe, examine chés qualités mitologiques dech parsonnage.

## Notes pi référinches

* ↑ (en) Douglas B. Holt, « How Brands Become Icons : The Principles of Cultural Branding », 2004. Consulté l' 13 d'marche 2025
* ↑ (fr) Lolita Graziosi-Broissiat, « Évolution et impact sociologique des super-héros de 1938 à 2020 ». Consulté l' 13 d'marche 2025
* ↑ (en) « Designing Man of Steel’s costume » dseur Manila Standard, 21 ed juilet 2006. Consulté l' 13 d'marche 2025
* ↑ (en) « Best-selling comic books of all time » dseur Statista. Consulté l' 13 d'marche 2025
* ↑ (en) John Kobler, « Up, Up, and Awa-a-ay!: The Rise of Superman, Inc. » dseur The Saturday Evening Post, 21 ed join 1941. Consulté l' 13 d'marche 2025